ఆరోగ్య, కుటుంబ సంక్షేమ మంత్రిత్వ శాఖ
“సాధికార మహిళతో చరిత్ర సృష్టించబడుతుంది: అంతర్జాతీయ మహిళాదినోత్సవం సందర్భంగా కేంద్రమంత్రి హర్ష వర్ధన్
ప్రపంచవ్యాప్తంగా జరుపుకున్న మహిళా దినోత్సవం మన జీవితాల్లో వారి పాత్రకు మన ధన్యవాదాల ఘననివాళి
లింగపరమైన సమానత్వం, మహిళల భద్రత ప్రభుత్వ విధానం, మా పాలనలో అత్యంత ప్రాధాన్యాంశాలు
అంతర్జాతీయ మహిళా దినోత్సవం సందర్భంగా ఈ రోజు ప్రపంచ ఆరోగ్య సంస్థ ఏర్పాటు చేసిన వెబునార్ లో కేంద్ర ఆరోగ్య, కుటుంబ సంక్షేమ శాఖా మంత్రి డాక్టర్ హర్డ్షవర్ధన్ ప్రసంగించారు. మహిళ, శిశుఅభివృద్ధి శాఖామంత్రి స్మృతి జుబిన్ ఇరానీ, ఆరోగ్య, కుటుంబ సంక్షేమ శాఖ సహాయ మంత్రి శ్రీ అశ్విన్ కుమార్ చౌబే కూడా ఈ కార్యక్రమంలో పాల్గొన్నారు.
అంతర్జాతీయ మహిళా దినోత్సవం సందర్భంగా అందరికీ డాక్టర్ హర్షవర్ధన్ శుభాకాంక్షలు తెలియజేశారు. ప్రపంచవ్యాప్తంగా జరుపుకున్న మహిళా దినోత్సవం మన జీవితాల్లో మహిళల అసామాన్యమైన పాత్రకు మన ధన్యవాదాల ఘననివాళి అర్పిమ్చే అవకాశమని అభివర్ణించారు. భారతదేశంలో మన జన్మభూమిని మాతృభూమి అనటాన్ని ఆయన ప్రస్తావిస్తూ, సమాజంలో మహిళకు అలాంటి ఘనమైన గౌరవప్రదమైన స్థానాన్ని ఇవ్వటం భారత సంప్రదాయంలో భాగమన్నారు. తల్లి ఆలోచనలే మన భారత తత్వానికి పునాది అని కూడా అన్నారు. మన కవిత్వం, మన చిత్రకళ, మన సంగీతం, మన నాటకం, మన శిల్పకళ అన్నీ మాతృమూర్తి అంతరాత్మ వ్యక్తీకరణలేనన్నారు. విదేశీయులకు మనది భారతదేశమే అయినా, మనకు మాత్రం మాతృభూమే అని అన్నారు. అ విధంగా భారతదేసం తన మహిళామణులను స్మరిస్తుందని చెప్పారు. ఈ వేడుకలు కేవలం మహిళలను బలోపేతం చేసే లక్ష్యంతో కాదని, మహిళలు మొదటి నుంచీ బలవంతులేనని అన్నారు.
కోవిడ్ సంక్షోభ సమయంలో మహిళలు, మహిళాశాస్త్రవేత్తలు పోషించిన పాత్రను ఆయన గుర్తు చేశారు. శతాబ్దాల తరబడి భారతదేశం రాజకీయ, మత, విద్య, వ్యాపార రంగాల్లో మహిళా నాయకురాళ్ళకు ఘనమైన స్థానం ఉందన్నారు. ప్రపంచ ఆరోగ్య రంగంలో భారతీయ మహిళలు పోషిస్తున్న పాత్రమానవాళి మొత్తానికి గర్వకారణంగా భావిస్తున్నానన్నారు. ప్రపంచ ఆరోగ్య సంస్థ ఎగ్జిక్యుటివ్ బోర్డ్ అధ్యక్షునిగా వారందరికీ ధన్యవాదాలు తెలియజేస్తున్నానని చెప్పారు. .మహిళలు సాధికారమైనప్పుడు చరిత్ర సృష్టించబడుతుందన్న వాస్తవం మళ్ళీ రుజువైందన్నారు. “ 2020 సంవత్సరాన్ని తరచు వైజ్ఞానిక సంవత్సరంగా పిలుచుకునే నేను ఈ వ్యాధి నియంత్రణలో మహిళా శాస్త్రవేత్తల పాత్రను స్మరించుకుంటానన్నారు.
మహిళలను సాధికారం చేయటంలో ప్రభుత్వ పాత్రను, అంకిత భావాన్ని ఆయన ఈ సందర్భంగా ప్రత్యేకంగా ప్రస్తావించారు. లింగ సమానత్వాన్ని , మహిళాభద్రతను ప్రభుత్వ విధానంలో, పాలనలోను భాగం చేయగలిగామన్నారు. ప్రధాని నరేంద్రమోదీ సారధ్యంలోని ప్రభుత్వం మహిళలు తమ పూర్తి సామర్థ్యం దాకా ఎదగగలిగే వాతావరణాన్ని కల్పించగలిగిందన్నారు. . అది సైన్స్ అయినా, విద్య అయినా, ఆరోగ్య రంగమైనా, రాజకీయాలైనా మహిళని సాధికారం చేయటంలో ప్రభుత్వం ముందున్నదని చెప్పారు. ఇందుకోసం అనేక పథకాల ద్వారా అనేక విధాలుగా అండగా నిలిచిందన్నారు. ఒక పద్ధతి ప్రకారం సంస్కరణలు చేపడుతూ ప్రతి రంగంలోనూ లింగ సమానత్వం సాధిస్తున్నామన్నారు.
ఈ అంతర్జాతీయ మహిళా దినోత్సవంలో పాల్గొనటం తనకెంతో సంతోషంగా ఉందని శ్రీ అశ్విన్ కుమార్ చౌబే అన్నారు. కోవిడ్ సంక్షోభ సమయంలో మహిళల పాత్ర అనన్యసామాన్యమైనదన్నారు. మహిళ పురోగతే దేశ పురోగతికి కొలమానమని ఆయన ఈ సందర్భంగా అభివర్ణించారు. పురాతన కాలం నుంచీ భారతదేశ మహిళల పాత్ర సర్వోత్కృష్టమైనదని చెబుతూ భారత రాజ్యాంగం లింగ సమానత్వాన్ని ప్రబోధించిందన్నారు. ఎక్కడ స్త్రీ పూజించబడుతుందో అక్కడ దేవతలు రమిస్తారన్నారు.
భారతదేశం అర్థనారీశ్వర భావాన్ని నమ్ముతుందని, స్త్రీ పురుషులను సమానంగా చూదటమన్నది భారత సంస్కృతిలో భాగమని గుర్తు చేస్తూ ఆయన తన ప్రసంగాన్ని ముగించారు. పరస్పర ఉనికితోనే సంపూర్ణత్వం సాధించగలమని హితవు చెప్పారు. ఆరోగ్య మంత్రిత్వశాఖ కార్యదర్శి శ్రీ రాజేశ్ భూషణ్, మంత్రిత్వశాఖకు చెందిన ఇతర సీనియర్ అధికారులు కూడా ఈ వర్చువల్ వెబినార్ లో పాల్గొన్నారు.